လူတွေ သူတို့စိတ်ကူးတွေ ရုပ်လုံးဖေါ်ကြပုံကို ကျွန်မဟာ
လွန်ခဲ့တဲ့ နှစ်နှစ်အတွင်း လေ့လာနေခဲ့ပါတယ်။
ကျွန်မတို့က ကျွန်မတို့ရဲ့ စိတ်ကူးတွေကို၊
ပြီးတော့ လောကကြီးထဲ ထားခဲ့ချင်တဲ့
ခြေရာတွေ အကြောင်းကို
စဉ်းစားကြည့်ရင်း အဲဒီလို စိတ်ကူးတွေနဲ့ လက်တွေ့ ဖြစ်လာတာကို
ဆန်းစစ်ကြည့်ပါက ဘယ်တော့မှ ပေါ်မလာခဲ့တဲ့ ပရိုဂျက်တွေကို မြင်နိုင်ကြမှာပါ။
(ရယ်မောသံများ)
ဒီတော့ ကျွန်မ ဒီနေ့ဒီကို ရောက်လာတာက
ရှင်တို့ရဲ့ စိတ်ကူးတွေကို ရုပ်လုံးပေါ် မလာစေခဲ့တဲ့
နည်းလမ်းတွေအကြောင်း ပြောပြဖို့ပါ။
တစ်- ညတွင်းချင်း အောင်မြင်နိုင်တာကို ယုံကြည်ပါ။
ရှင်တို့ အဲဒီလို ပုံပြင်ကို ကြားခဲ့ဘူးကြတယ် မဟုတ်လား?
ကျွမ်းကျင်လှတဲ့ ငနဲတယောက် app တစ်ခုကို တီထွင်လိုက်ကာ
ခဏလေးနဲ့ ငွေထောသွားတဲ့အကြောင်း။
အဲဒီပုံပြင်ဟာ တကယ်ဖြစ်နိုင်ပေမဲ့ မပြည့်စုံသေးပါဘူး။
အဲဒါကို ဆက်ပြီး စူးစမ်းကြည့်မယ်ဆိုရင်၊
အဲဒီငနဲဟာ အဲဒီမတိုင်မီ appတွေ ၃၀ တီထွင်ခဲ့တာကို၊
ပြီးတော့ အဲဒီအကြောင်း မဟာသိပ္ပံဘွဲ့၊ Ph.D ဘွဲ့ယူခဲ့တာ သိလာမယ်။
သူဟာ အဲဒီအကြောင်းကို လေ့လာနေခဲ့တာ အနှစ် ၂၀ ရှိပါပြီ။
ကျွန်မဆီမှာတောင် ဘရာဇီးလ်နိုင်ငံထဲက
ညတွင်းချင်း အောင်မြင်လာခဲ့ခြင်း ပုံပြင် စိတ်ဝင်စားစရာ ရှိပါတယ်။
ကျွန်မဟာ သာမည မိသားစုထဲကပါ၊
MIT ကို လျှောက်ဖို့ နောက်ဆုံးရက်မတိုင်မီ နှစ်ပတ်မှာ၊
ကျွန်မဟာ လျှောက်လွှာတင်ရေး ကိစ္စကို စတင်ခဲ့တယ်။
အံ့ဩစရာကောင်းတာက ကျွန်မ အဲဒါကို ရလိုက်တယ်။
လူတွေက အဲဒါကို ညတွင်းချင်း အောင်မြင်မှုလို့ ထင်နိုင်ကြပါတယ်၊
ဒါပေမဲ့ အဲဒါလက်တွေ့ ဖြစ်လာဖို့အတွက် အဲဒီမတိုင်မီ ၁၇ နှစ်ကြာအောင်၊
ကျွန်မဟာ ဘဝ နဲ့ ပညာရေးကို အလေးထားခဲ့လို့ပါ။
ဒီတော့ လူတယောက်ယောက်ရဲ့ ညတွင်းချင်း အောင်မြင်မှုဆိုတာ
အဲဒီကာလအထိ လုပ်ခဲ့သမျှတွေရဲ့ ရလဒ်ပါ။
နှစ်- ကျွန်မတို့အတွက် တယောက်ယောက်ဆီမှာ အဖြေရှိနေတာကို ယုံကြည်ပါ။
လူတွေဟာ အစဉ်လိုပဲ ကူညီချင်တယ်၊ ဟုတ်တယ်နော်?
ရှင်တို့ရဲ့ မိသားစု၊ ရှင်တို့ရဲ့ မိတ်ဆွေတွေ၊ ရှင်တို့ရဲ့ စီးပွားဖက်တွေ၊
အားလုံးက ရှင်တို့ ဘယ်လမ်းအတိုင်း သွားသင့်ကြောင်း အမြင်တွေရှိကြတယ်-
"ကျွန်တော် အကြံပေးချင်တာက ဒီလမ်းအတိုင်း သွားကြည့်ပါ။"
ဒါပေမဲ့ ရှင်တို့ အဲဒီကို ဝင်လိုက်တာနဲ့ ဆက်ပြီး ရွေးစရာတွေကို မြင်လာရမယ်။
အဲဒီလို ဆုံးဖြတ်ချက်တွေကို ရှင်တို့ ကိုယ့်ဘာသာကိုယ် လုပ်ရပါမယ်။
ရှင်တို့ရဲ့ ဘဝအတွက် ဘယ်သူဆီမှာမှ အကောင်းဆုံး အဖြေတွေ မရှိနိုင်ပါ။
ဘယ်လိုပဲဖြစ်ဖြစ် ရှင်တို့ဟာ အဲဒီ ဆုံးဖြတ်ချက်တွေကို ချမှတ်ရါမယ်။
လမ်းကြောင်းတွေ မကုန်မခမ်းနိုင်ပါ၊ ရှင်တို့ ခေါင်းနဲ့ ဝင်ဆောင့်မိနိုင်တယ်၊
အဲဒါဟာလည်း လုပ်ငန်းစဉ်ရဲ့ တစိတ်တဒေသပါ။
သုံး- သိမ်မွေ့ပေမဲ့ သိပ်ကို အရေးကြီးတယ်-
ကြီးထွားဖို့ အာမခံချက် ရှိလာတာနဲ့ အခြေတကျ ထိုင်နေရန် ဆုံးဖြတ်ပါ။
ရှင်တို့ရဲ့ ဘဝဟာ သိပ်ကို အဆင်ပြေနေတယ်၊
ရှင့်ဆီမှာ တကယ့်ကို အောင်မြင်တဲ့ အဖွဲ့ကြီး ရှိနေပြီ၊
ရှင်တို့ဟာ အခွန်ငွေတွေကို တိုးတိုးပေးနေတယ်၊ အားလုံးဟာ ချောမောနေပြီ --
အခြေချ နေထိုင်နိုင်တဲ့ အချိန်ရောက်လာပြီ။
ကျွန်မက ကျွန်မ ပထမဦးဆုံး စာအုပ်ကို ထုတ်ဝေခဲ့စဉ်၊
အဲဒါကို ဘရာဇီးလ်နိုင်ငံထဲက နေရာတိုင်းမှာ
ဖြန့်ဝေဖို့ တကယ်အားထုတ်ခဲ့ပါတယ်။
အဲဒါကြောင့်မို့လို့ ပြည်သူ သုံးသန်းကျော် ၎င်းကို ဒေါင်းလုဒ်ယူခဲ့ကြတယ်၊
လူ ၅၀၀၀၀ ကျော်တို့က ရုပ်ပိုင်း စာအုပ်ကို ဝယ်ယူခဲ့ကြတယ်။
ကျွန်မက နောက်ဆက်တွဲ ဇာတ်လမ်းကို ရေးတော့ အောင်မြင်မှာ အာမခံနိုင်ခဲ့ပါတယ်။
ကျွန်မက နည်းနည်းလေး အားထုတ်ရင်တောင် ရောင်းဖြစ်မှာ သေချာခဲ့တယ်။
ဒါပေမဲ့ သေချာတယ်လို့ ဘယ်တော့မှ ထည့်မတွက်အပ်ပါ။
ရှင်တို့ဟာ တောင်ထိပ်ကို တက်ဖို့ လမ်းလျှောက်နေချိန်မှာ၊
ရှင်တို့ဟာ မကြုံစဖူး ပင်ပင်ပန်းပန်း အားထုတ်လျက် နောက်တောင်ထိပ်ကို ရှာရပါမယ်။
ကျွန်မ နည်းပြီး အားထုတ်ခဲ့မယ်ဆိုရင်၊ လူနှစ်ထောင်လောက်သာ ဖတ်ခဲ့ကြမှာပါ၊
အဲဒါကိုက မဆိုးလှပါဘူး။
ဒါပေမဲ့၊ ကျွန်မက ပိုလို့ကို အားထုတ်လိုက်မယ်ဆိုရင်၊
အဲဒီကန်းဂဏန်းကို သန်းပေါင်းများစွာဆီ ကျွန်မ မြှင့်တင်ပေးနိုင်မှာပါ။
အဲဒါကြောင့် ကျွန်မရဲ့ စာအုပ်သစ်နဲ့အတူ ကျွန်မဟာ
ဘရာဇီးလ် ပြည်နယ်တိုင်းကို သွားရန် ဆုံးဖြတ်ခဲ့တယ်၊
အဲဒါနဲ့ ကျွန်မဟာ ပိုမြင့်တဲ့ တောင်ထိပ်ကို မြင်နိုင်ပါပြီ။
အခြေချနေထိုင်ဖို့ အချိန် မရှိပါ။
စတုတ္ထ အကြံပေးချက်- တကယ့်ကို အရေးကြီးတယ်-
အပြစ်ရှိတာ အခြားတယောက်ပါလို့ ယုံကြည်ပါ။
ကျွန်မဟာ အစဉ်လိုလို ကြားရတာက၊
"ကျွန်တော့ဆီမှာ အရမ်းကောင်းတဲ့ စိတ်ကူးရှိတယ်၊
ဒါပေမဲ့ ဘယ်သူမှာမှ အဲဒီထဲ မရင်းနှီးချင်ကြဘူး။"
"အို၊ အရမ်းကောင်းတဲ့ ဒီထုတ်ကုန်ကို ကျွန်တော် တီထွင်လိုက်ပြီ၊
ဈေးကွက် အခြေအနေဆိုးနေလို့ သိပ် မရောင်းရဘူး။"
ဒါမှမဟုတ်၊ "တော်တဲ့လူတွေကို ရှာမရဘူး ကျွန်တော့အဖွဲ့ဟာ သိပ်ညံ့လှတယ်။"
ရှင်တို့ဆီမှာ စိတ်ကူးတွေ ရှိရင်၊
အဲဒါတွေ ရုပ်လုံးပေါ်လာရေးဟာ ရှင်တို့ရဲ့ တာဝန်ပါပဲ။
တော်တဲ့လူတွေကို ရှာရတာ ခဲယဉ်းတာမှန်ပါတယ်။
ဟုတ်ကဲ့၊ ဈေးကွက် အခြေအနေဟာ ဆိုးဝါးနိုင်ပါတယ်။
ဒါပေမဲ့ လူတယောက်ကမှ ရှင့်စိတ်ကူးကို မထောက်ပံ့ချင်ရင်၊
ရှင့်ထုတ်ကုန်ကို ဝယ်မယ့်သူ မရှိရင်၊
အဲဒီထဲမယ် ရှင်ရဲ့ အပြစ် တစုံတခုရှိနေတာ သေချာပါတယ်။
(ရယ်မောသံများ)
သိပ်ကို သေချာပါတယ်။
ရှင်တို့ဟာ စိတ်ကူးတွေကို ယူပြီး လက်တွေ့ လုပ်ဖို့ လိုအပ်တယ်။
ပြီးတော့ ဘယ်သူမှာမှ မိမိပန်းတိုင်တွေကို တယောက်တည်း မရယူနိုင်ခဲ့ပါ။
ရှင်တို့ဟာ ရှင့်စိတ်ကူးတွေ လက်တွေ့ ဖြစ်လာအောင် မလုပ်နိုင်ရင်
အဲဒါဟာ ရှင်တို့ရဲ့ အပြစ်သက်သက်ပါ။
ကိုယ့် စိတ်ကူးတွေအတွက် တာဝန်သိတတ်ပါ။
ပြီးတော့ နောက်ဆုံးနဲ့ တကယ့်ကို အရေးကြီးတဲ့ အကြံပေးချက်က-
တကယ့်တကယ် အရေးကြီးဆုံးက စိတ်ကူးတွေ ကိုယ်နှိုက်ပါ။
ကျွန်မဟာ တချိန်တုန်းက ကြော်ငြာတခု မြင်ခဲ့တယ်၊ မိတ်ဆွေ အများကြီးက၊
တောင်တခုကို တက်ဖို့ ပြင်နေခဲ့ကြတယ်၊ သိပ်ကို မြင့်တဲ့ တောင်ကြီးပါ၊
တော်တော့ကို ကြိုးစားဖို့ လိုခဲ့တယ်။
သူတို့အးလုံး ချွေးတွေ ထွက်နေကာ အတော့်ကို ခဲယဉ်းတာကို မြင်ကြရပါတယ်။
သူတို့ဟာ တချိန်လုံး တက်နေခဲ့ကြလို့ တောင်ထိပ်ကို တက်နိုင်ခဲ့ကြပါပြီ။
သူတို့ဟာ အဲဒါကို တနည်းတဖုံ ကျင်းပဖို ဆုံးဖြတ်ခဲ့ကြတာ သေချာပါတယ်။
တို့တတွေ ကျင်းပစရာ အကြောင်းရှိတယ်၊
"ဟုတ်တယ်၊ ဒို့လုပ်နိုင်ခဲ့လို့ တောင်ထိပ်မှာ ရှိနေကြပြီ!"
နှစ်စက္ကန့်အကြာမှာ တယောက်က နောက်တယောက်ကို ပြောလိုက်တာက၊
"ကောင်းပြီ၊ အောက်ကို ဆင်းကြရအောင်။"
(ရယ်မောသံများ)
ဘဝဆိုတာ တက်လှမ်းနိုင်ခဲ့တဲ့ ပန်းတိုင်တွေ သက်သက် မကပါ။
ဘဝဆိုတာ တချိန်လုံး သွားနေရတဲ့ လမ်းခရီးပါ။
ဟုတ်ကဲ့၊ ရှင်တို့ဟာ ပန်းတိုင်တွေ ကိုယ်၌ကို ခံစားနိုင်ကြတာ မှန်ပါတယ်၊
ဒါပေမဲ့၊ ကျွန်မတို့ဆီမှာ စိတ်ကူးတွေ ရှိတယ်၊
အဲဒီလို စိတ်ကူးတွေထဲက တခုခုကို လက်လှမ်းမှီပြီဆိုရင်၊
အံ့အားသင့်စရာ ကောင်းကာ ပျော်ရွှင်မှုတွေနဲ့ ပြည့်နေမယ်လို့ လူတွေ ထင်ကြတယ်။
ဒါပေမဲ့ စိတ်ကူးတခုကို လက်လှမ်းယူမှုကို တခဏမျှသာ ခံစားရတာပါ၊
ရှင်တို့ရဲ့ ဘဝကျတော့ အဲဒီလို မဟုတ်ဘူး။
ရှင်တို့ရ့ စိတ်ကူး အားလုံးကို တကယ့်ကို ရယူဖို့ တခုတည်းသော နည်းလမ်းမှာ၊
ရှင်တို့ရဲ့ ဘဝခရီးရဲ့ အဲဒီလို ခြေလှမ်းတိုင်းကို အပြည့်အဝ ခံစားဖို့ပါပဲ။
အဲဒါကမှ အကောင်းဆုံး နည်းလမ်းပါ။
ဘဝခရီးဟာ လွယ်ပါတယ် -- ခြေလှမ်းတွေနဲ့ ပြည့်နေတယ်။
တချို့ခြေလှမ်းတွေဟာ မှန်ကြပါလိမ့်မယ်။
တခါတလေမှာ သင် ခလုတ်တိုက်မိမှာပါ။
အဲဒါမှန်ကန်ရင်၊ ကျင်းပပါ၊ တချို့လူတွေဟာ
ကျင်းပဖို့ကို အကြာကြီး စောင့်တတ်ကြတယ်။
ရှင်တို့ဟာ ခလုတ်တိုက်မိရင်၊ အဲဒါကို
တခုခုကို သင်ယူမှုအဖြစ် ပြောင်းလဲလိုက်ပါ။
ခြေလှမ်းတိုင်းဟာ တခုခုကို သင်ယူစရာ ဒါမှမဟုတ်
ကျင်းပစရာ ဖြစ်လာတယ်ဆိုရင်၊
ရှင်တို့ဟာ အဲဒီဘဝခရီးကို သဘောကျခံစားနိုင်မှာပါ။
ဒီတော့ အကြံပေးချင်တာ ငါးခုပါ-
ညတွင်းချင်း အောင်မြင်မှာ ယုံကြည်နေပါ၊
ရှင့်အတွက် အဖြေကို တယောက်ယောက်က ပေးမှာကို ယုံနေပါ၊
အောင်မြင်မှု သေချာသွားရင် အခြေချ နေထိုင်သင့်တာကို ယုံကြည်ပါ၊
အခြားသူတယောက်ရဲ့ အပြစ်ကြောင့်ပဲ
ဆိုတာကို ယုံကြည်နေပါ၊
ပြီးတော့ ပန်းတိုင်တွေကသာ အရေးကြီးဆုံးလို့ ယုံကြည်ပါ။
ကျွန်မကို ယုံကြည်ပါ၊ ရှင်တို့ အဲဒီလို လုပ်မယ်ဆိုရင်၊
ရှင်တို့ရဲ့ အိပ်မက်တွေ ပျက်ပျောက်သွားကြမှာပါ။
(ရယ်မောသံများ)
(လက်ခုပ်တီးသံများ)
ကျေးဇူးတင်ပါတယ်။